Virallinen lehti nro C 134 , 30/04/1998 s. 0111



KIRJALLINEN KYSYMYS E-3188/97 komissiolle esittäjä(t): Hiltrud Breyer (V) (16. lokakuuta 1997) Aihe: Peruskirja synnyttäjien oikeuksista 1. Euroopan parlamentti on laatinut päätöslauselman, joka käsittelee synnyttäjien oikeuksia koskevaa peruskirjaa. Mihin toimenpiteisiin tällä alalla on ryhdytty päätöslauselman laatimisen jälkeen? 2. Onko Euroopan parlamentin päätöslauselma lähetetty kehotuksen mukaisesti komissiolle, neuvostolle, WHO:lle ja jäsenvaltioiden hallituksille? Milloin se tapahtui? 3. Ovatko Euroopan neuvosto, WHO ja jäsenvaltiot antaneet päätöslauselmaa koskevat lausuntonsa? Jos eivät ole, niin miksi ei? 4. Onko komissio täyttänyt edellä mainitussa asiakirjassa sille asetetut vaatimukset, joiden mukaan sen tulisi - esittää aloitteita uudeksi direktiiviluonnokseksi, jonka avulla kaikki kansalliset oikeudelliset määräykset, jotka koskevat raskauteen, synnyttämiseen ja vanhemmuuteen liittyviä yhteiskunnallisia laitoksia, olisi mahdollisuuksien mukaan saatettava samalle tasolle tällä alalla edistyksellisimmän jäsenvaltion määräysten ja laitosten kanssa? - laatia viipymättä ehdotus raskaana olevien ja juuri äidiksi tulleiden naisten oikeuksia koskevaksi peruskirjaksi? Komission jäsenen Pádraig Flynnin komission puolesta antama vastaus (3. joulukuuta 1997) 1. ja 4. Neuvosto antoi 27. heinäkuuta 1992 suosituksen (92/442/ETY) sosiaalista suojelua koskevien tavoitteiden ja toimintalinjojen lähentämisestä ((EYVL L 245, 26.8.1992. )). Suosituksessa asetetaan tiettyjä lähentymistavoitteita, joita jäsenvaltiot voivat käyttää ohjenuorana toteuttaessaan sosiaalista suojelua koskevaa politiikkaansa. Suositus koskee muun muassa äitiyttä, ja sen 1 artiklan b kohdan 2 alakohdan ¨Äitiys¨ mukaisesti jäsenvaltioiden on: a) maksettava raskauden, synnytyksen ja jälkiseurannan vaatimista hoitotoimenpiteistä aiheutuvat kulut kaikille jäsenvaltion alueella laillisesti oleskeleville naisille, sillä edellytyksellä, että kyseinen nainen kuuluu asianmukaisiin sosiaaliturvajärjestelmiin ja/tai sosiaaliavun piiriin, b) taattava, että palkansaajilla, jotka keskeyttävät työnteon äitiyden takia, on asianmukainen sosiaaliturva. Suosituksen jälkeisinä vuosina komissio on vahvistanut lähentymispolitiikkaa ja toimi foorumina, jossa keskusteltiin sosiaalisen suojelun tulevaisuudesta kaikkien osapuolten (jäsenvaltioiden, työmarkkinaosapuolten, sosiaaliturvalaitosten) kanssa. Tähän liittyen komissio antoi hiljattain tiedonannon sosiaalisen suojelun uudenaikaistamisesta ja parantamisesta Euroopan unionissa, ja sen yhtenä aiheena on naisten sosiaalinen suojelu. Lisäksi neuvosto antoi komission ehdotuksesta direktiivin 92/85/ETY toimenpiteistä raskaana olevien ja äskeittäin synnyttäneiden tai imettävien työntekijöiden turvallisuuden ja terveyden parantamisen kannustamiseksi työssä ((EYVL L 348, 28.11.1992. )). Kyseistä direktiiviehdotusta valmistellessaan komissio otti huomioon, EY:n perustamissopimuksessa yhteisölle määrätyn toimivallan asettamissa rajoissa, tietyt päätöslauselmassa esitetyistä vaatimuksista. 2. Oli parlamentin puhemiehen tehtävänä toimittaa päätöslauselma neuvostoon, Maailman terveysjärjestöön WHO:hon, Euroopan neuvostoon ja jäsenvaltioihin. Päätöslauselma julkaistiin virallisessa lehdessä ((EYVL C 235, 12.9.1988. )). 3. Komissio ei ole tietoinen mistään päätöslauselmaa koskevista Euroopan neuvoston, WHO:n tai jäsenvaltioiden lausunnoista.